BG Официален вестник на Европейския съюз L 12/24

РЕГЛАМЕНТ (ЕС) 2018/70 НА КОМИСИЯТА

от 16 януари 2018 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от аметоктрадин, хлорпирифос-метил, ципроконазол, дифеноконазол, флуазинам, флутриафол, прохексадион и натриев хлорид във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за флуазинам, флутриафол и прохексадион са определени в приложение II към Регламент (ЕО) № 396/2005. МДГОВ за хлорпирифос-метил са определени в приложение II и в част Б от приложение III към посочения регламент. МДГОВ за аметоктрадин, ципроконазол и дифеноконазол са определени в част А от приложение III към посочения регламент. За натриев хлорид няма конкретно определени МДГОВ и веществото не е включено в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б).

(2) В рамките на процедура по разрешаването на употребата на продукт за растителна защита, съдържащ активното вещество аметоктрадин, при тревисти растения и ядливи цветя, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на хлорпирифос-метил такова заявление бе подадено за употребата му при райска ябълка и нарове. По отношение на ципроконазол такова заявление бе подадено за употребата му при семена от пореч. По отношение на дифеноконазол такова заявление бе подадено за употребата му при кайсии, ягоди, растения от рода Brassica на глави, марули и салатни растения, листно цвекло, тревисти растения и ядливи цветя, артишок, целина, праз, ревен, варива, ечемик и подправки, които представляват корени и коренища. По отношение на флуазинам такова заявление бе подадено за употребата му при лук, шалот/дребен лук и чесън. По отношение на прохексадион такова заявление беше подадено за употребата му при сливи.

(4) В съответствие с член 6, параграфи 2 и 4 от Регламент (ЕО) № 396/2005 бе подадено заявление за употребата на флутриафол при хмел. Заявителят твърди, че разрешените видове употреба на това вещество при тази култура в Съединените щати водят до по-високи нива на остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-висока МДГОВ, за да се избегнат пречките пред търговията при вноса на тази култура.

(5) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и когато е целесъобразно — за животните, и даде обосновани становища относно предложените МДГОВ (2). Той изпрати становищата си до заявителите, до Комисията и до държавите членки, като ги направи и общодостъпни.

(7) По отношение на ципроконазол Органът направи оценка на заявление, за да се определи МДГОВ при семе от рапица и предостави обосновано становище относно предложената МДГОВ (3). В съответствие със съществуващите насоки на Съюза за екстраполация на МДГОВ е целесъобразно МДГОВ за рапица да бъде определена и за семена от пореч.

(8) По отношение на всички останали заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед безопасността на потребителите въз основа на оценка на експозицията на потребителите за 27 конкретни групи европейски потребители. Той взе предвид най-актуалната информация относно токсикологичните свойства на веществата. Риск от превишаване на допустимата дневна доза или на острата референтна доза не бе установен нито при дългосрочната експозиция на посочените вещества чрез консумация на всички хранителни продукти, които биха могли да ги съдържат, нито при краткосрочната експозиция, дължаща се на прекомерна консумация на съответните продукти.

(9) Натриевият хлорид бе одобрен като основно вещество с Регламент за изпълнение (ЕС) 2017/1529 на Комисията (4). Не се очаква условията за употреба на това активно вещество да доведат до наличието на остатъчни вещества от него в храни или фуражи, които може да представляват риск за потребителя. Поради това е целесъобразно посоченото вещество да бъде включено в приложение IV към Регламент (ЕО) № 396/2005.

(10) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(11) Поради това Регламент (ЕО) № 396/2005 следва да бъде съответно изменен.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 16 януари 2018 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue levels for ametoctradin in herbs and edible flowers (Обосновано становище относно изменението на съществуващите максимално допустими граници на остатъчни вещества за аметоктрадин при тревисти растения и ядливи цветя). EFSA Journal (Бюлетин на ЕОБХ) 2017;15(6):4869 [21 стр.].

Reasoned opinion on the modification of the existing maximum residue levels for chlorpyrifos-methyl in kaki/Japanese persimmon and granate apple/pomegranate (Обосновано становище относно изменението на съществуващите максимално допустими граници на остатъчни вещества за хлорпирифос-метил при райска ябълка и нар). EFSA Journal (Бюлетин на ЕОБХ) 2017;15(5):4838 [24 стр.].

Reasoned opinion on the modification of the existing maximum residue levels for difenoconazole in various crops (Обосновано становище относно изменението на съществуващите максимално допустими граници на остатъчни вещества за дифеноконазол при различни култури). EFSA Journal (Бюлетин на ЕОБХ) 2017;15(7):4893 [33 стр.].

Reasoned opinion on the modification of the existing maximum residue levels for fluazinam in onions, shallots and garlic (Обосновано становище относно изменението на съществуващите максимално допустими граници на остатъчни вещества за флуазинам при лук, шалот/дребен лук и чесън). EFSA Journal (Бюлетин на ЕОБХ) 2017;15(7):4904 [22 стр.].

Reasoned opinion on the setting of import tolerance for flutriafol in hops (Обосновано становище за определяне на допустими за целите на вноса стойности за флутриафол при хмел). EFSA Journal (Бюлетин на ЕОБХ) 2017;15(7):4875 [22 стр.].

Reasoned opinion on the modification of the existing maximum residue level for prohexadione (considered variant prohexadione-calcium) in plums (Обосновано становище относно изменението на съществуващите максимално допустими граници на остатъчни вещества за прохексадион (разглеждана разновидност прохексадион-калций) при сливи. EFSA Journal (Бюлетин на ЕОБХ) 2017;15(6):4837 [20 стр.].

(3) Reasoned opinion on the modification of the existing MRLs for cyproconazole in rapeseed (Обосновано становище относно изменението на съществуващите МДГОВ за ципроконазол при рапица). EFSA Journal (Бюлетин на ЕОБХ) 2011;9(5):2187 [30 стр.].

(4) Регламент за изпълнение (ЕС) 2017/1529 на Комисията от 7 септември 2017 г. за одобрение на основното вещество натриев хлорид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 232, 8.9.2017 г., стр. 1).